આજનો સમય ભારે દોડાદોડી અને સતત વ્યસ્તતાવાળો છે. માણસ પાસે પહેલા કરતા સંપતિ વધી છે, સુખ સગવડ વધ્યા છે પણ સંતોષ, શાંતિ અને પ્રેમ ઘટ્યા છે તે પણ સત્ય છે તે સ્વીકારવું પડશે. શાંતિ મળે અને સંતોષ હોય તો સાચું સુખ મળ્યાનો આનંદ થશે. મનુષ્યનું જીવન આપણે માનીએ છે તેટલુંય લાંબુ નથી. જીવનની સતત અસ્થિરતા પણ આપણને ડરાવી મુકે તેવી છે. આપણે જયારે સ્વસ્થ હોઈએ છીએ, આપણી પાસે સમય હોય છે અને એક ઘરમાં બેસીને સંસારને માણી શકીએ છીએ, આ બાબત માટે આપણે ઉદાર મને ઈશ્વરનો આભાર માનવો જોઈએ. જયારે આપણે આ લખી કે વાંચી રહ્યા છીએ ત્યારે દુનિયામાં અનેક લોકો ક્યાંક અજ્ઞાત જગ્યાએ મોત સામે ઝઝૂમી રહ્યા છે તે પણ સત્ય છે.